Europa – idealno mjesto za život?

 Ostati ili ne ? Zar je Europa zaista obećana zemlja, zar je Europa san milijunima siromašnih?

Sa svojih šesnaest godina često se zapitam ima li uopće smisla ostati ovdje , u Hrvatskoj , i kakva mi je budućnost ? Razmišljam hoću li dobiti posao, moći otići na ljetovanje , zimovanje, kupiti si vlastiti automobil? Ili ću i ja kao moj djed morati napustiti dom da prehranim obitelj?

 Prema podacima Eurostata za 2013. godinu u Europi je 124,5 milijuna ljudi ili gotovo četvrtina stanovništva bila u riziku od siromaštva ili društvene isključenosti. To znači da je svaka od tih osoba zadovoljila najmanje jedan od kriterija : nedostatan dohodak, materijalno osiromašenje ili je živjela u kućanstvu s vrlo niskom stopom radno sposobnih, punoljetnih članova.

Koliko god se Europska unija trudila pomoći najsiromašnijima , to je jako teško jer siromaštvo raste iz dana u dan . Novac koji je osigurala najugroženijima nije dostatan niti za 50-ak milijuna najsiromašnijih.U Europi je u 2014. godini 10 % stanovništva u dobi od 0 do 59 godina starosti živjelo je u kućanstvima u kojima su odrasli bili zaposleni manje od 20 %. Hrvatska je u ovom istraživanju bila zabrinjavajući slučaj sa samo 16% zaposlenih.

 Pogledavši činjenice zapitam se postoji li budućnost za mene i moga brata ? Zar ću uvijek ovisiti o džeparcu roditelja koji naporno rade da bratu i meni omoguće normalan život? Hoću li se ikada uspjeti odužiti svom ocu koji radi dva posla da meni priušti male radosti?

 Ostati u Hrvatskoj , u Europi ili kao moji preci zaključati kućna vrata, okrenuti se i baciti ključ iza sebe, otići daleko , daleko ... Baciti u nadi da ću se vratiti ili u žalosti da mi više nikada neće trebati ? Krenuti „trbuhom za kruhom „ u neke nove, obećane zemlje? Gledam svoj lijepi zavičaj , razbacana brda, tvrdi kamen , plavo more i razmišljam kako li je bilo mojem djedu , sve to ostaviti, sve ove ljepote, svoj domaći „ća“, i otići u nepoznate i tuđe zemlje, među druge ljude gdje se ne čuje naša beseda.

 I tužan sam jer se bojim da i ja , i moj brat , možda isto tako jednog dana odemo iz svoga kraja, iz svojega zavičaja. Da odemo iz svoje jedine domovine, iz svoje lijepe Hrvatske? Toliko se pitanja mota po mojoj glavi, a nitko mi ne može dati odgovor pa čak ni malo nade u bolje sutra.

Volio bih da Europa bude idealno mjesto za život , da , ali .... u mom kraju , u mom zavičaju.

Zar toliko mnogo tražimo ?

 Zvonimir Pribanić , 1. e razred